اصحى يا مصر

اصحى يا مصر هيا قصيده وطنيه مصريه للشاعر المصرى الكبير احمد فؤاد نجم.

 كلمات 
 اصحى يا مصر
 اصحى يا مصر
 اصحى يا مصر
 هزى هلالك
 هاتى النصر
 كونى يا مصر و عيشى يا مصر
 مدى ايديكى
 و طولى العصر
 اصحى و كونى وعيشى يا مصر
.....

 اصحا يا عامل مصر يا مجدع
 و افهم دورك
 ف الورديه
 مهما بتتعب
 مهما بتصنع
 تعبك رايح
 للحراميه
 جهدك عملك
 رزق عيالك
 عرقك مرقك
 ولا يهنا لك
 اصحا يا عامل
 غير حالك
 صون المصنع
 و اصنع مصر
 اصحى و كونى و عيشى يا مصر

.....

 اصحا يا زارع مصر الخضره
 قادره و خضره
 و نور و جمال
 ابدر غيطك
 و احمى البدره
 ضد الافه
 و الاستغلال
 ارضك عرضك
 باب الدار
 صبحو مداسه
 للسمسار
 نعطش
 ولا نشربش عكار
 وصفه قالوها الحكما يا مصر
 اصحى وكونى و عيشى يا مصر

.....

 و اصحا يا جندى
 يا تار الشهدا
 عمى و خالك
 اختى و اخوك
 لجل ما تهدا و تارك يهدا
 فرغ نارك ف اللى خانوك
 يا ابن الشعب يا حامى الشعب
 انتا املنا فى يوم الصعب
 اصحا يا جندى و دق الكعب
 حرر مصر و طهر مصر
 اصحى و كونى و عيشى يا مصر

 مصادر 

تصنيف:شعر مصرى
تصنيف:اشعار احمد فؤاد نجم